Bokke: Gedugte pak en opwindende jong driekwarte gekiesEben Etzebeth – terug na sy besering. (Foto GB Jordaan) ŉ Goeie en ervare pak met vier terugkerendes, ŉ “groentjie”-agterlyn en ŉ bank gelaai met opwindende spelers. Dít is waarop Rassie Erasmus besluit het vir die Springbokke se eerste toets Saterdag in vanjaar se Rugbykampioenskap wat om 17:00 teen Argentinië in Durban afskop. Voorlangs lyk die Bokke gedug. Frans Malherbe, tegnies gesproke Suid-Afrika se beste vaskop, is bo Thomas du Toit verkies wat in die vaste los in die tweede helfte van die bank af ŉ groter bydrae in die los sal kan lewer. Benewens Francois Louw wat van oorsee af ingetrek is, speel verlede jaar se twee kapteins Eben Etzebeth en Warren Whiteley saam met Malcolm Marx ook Saterdag (ná hul beserings in hul eerste toets van die jaar). Louw is op nommer ses-flank gekies en Siya Kolisi skuif oor na nommer sewe. Lukhanyo Am, wat verlede jaar twee of drie minute se toetsrugby gespeel het, speel met drie ander driekwarte wat vanjaar eers hul toetsbuiging gemaak het. Hulle is rou, maar opwindend op die aanval. As die verdedigingsprobleme wat teen Engeland ondervind is, uitgeskakel kan word, kan dié viertal ‒ die senterpaar Am en André Esterhuizen saam met die twee driedrukker-vleuels Aphiwe Dyantyi en Makazole Mapimpi ‒ hul stempel deeglik afdruk. Am, Esterhuizen en Mapimpi speel al drie vir die Sharks wat darem ŉ tikkie samespel in wedstrydverband bring. Willie le Roux en Handré Pollard verskaf die ervaring agterlangs terwyl Faf de Klerk darem ook nie meer op dié vlak ŉ groentjie is nie. Damian Willemse en Marco van Staden sal Saterdag die eerste keer die groentrui vir ŉ toets oor die kop trek en is tussen die agttal op die bank wat van spelskeppers en baldraers wemel. Springbokspan ‒ 15 Willie le Roux, 14 Makazole Mapimpi, 13 Lukhanyo Am, 12 André Esterhuizen, 11 Aphiwe Dyantyi, 10 Handré Pollard, 9 Faf de Klerk, 8 Warren Whiteley, 7 Siya Kolisi (kaptein), 6 Francois Louw, 5 Pieter-Steph du Toit, 4 Eben Etzebeth, 3 Frans Malherbe, 2 Malcolm Marx, 1 Tendai Mtawarira. Bank: 16 Bongi Mbonambi, 17 Steven Kitshoff, 18 Thomas du Toit, 19 Marvin Orie, 20 Marco van Staden, 21 Embrose Papier, 22 Lionel Mapoe, 23 Damian Willemse.